Á þrettánda hundrað manns var bjargað þegar eldur kom upp í 38 hæða húsi í Hong Kong í dag.
Slökkviliðs- og björgunarmönnum í Hong Kong tókst að bjarga á þrettánda hundrað manns þegar eldur kom upp í 38 hæða byggingu í borginni. Þrettán slösuðust, þar af einn alvarlega.
Háhýsið, World Trade Center, er í verslunarhverfi í miðborg Hong Kong. Eldur kom þar upp í raflagnaherbergi í hádeginu í dag að staðartíma og breiddist þaðan út á vinnupalla og víðar. Rúmlega þrjú hundruð manns tókst að forða sér út á þak hússins. Þaðan var fólkinu bjargað eftir rúmlega klukkustundar bið eftir að slökkviliðsmönnum tókst að ná tökum á eldinum. Um hundrað manns komust út á opið svæði á fimmtu hæð þaðan sem fólkinu var forðað í körfubílum og með stigum. Þá lenti fólk í vandræðum á veitingahúsi á tólftu hæð þegar reykur barst þangað. Slökkvistarfi var að mestu lokið eftir fjórar klukkustundir. Stjórnendur björgunaraðgerða sögðu að rúmlega tólf hundruð og fimmtíu manns hafi verið bjargað út úr háhýsinu. Þrettán slösuðust eða kvörtuðu yfir óþægindum. Kona á sjötugsaldri var verst á sig komin vegna reykeitrunar. Tíu til viðbótar fengu aðhlynningu á sjúkrahúsi. Viðgerðir standa yfir á húsinu. Því voru verslanir í því lokaðar og engin starfsemi á neðstu hæðunum.
Á þrettánda hundrað manns var bjargað þegar eldur kom upp í 38 hæða húsi í Hong Kong í dag. 